Politiet opfordrer bilister til at være ekstra opmærksomme de kommende uger.

Skolernes sommerferie går på hæld og nye trafikanter skal ud i trafikken. Og her skal de erfarne trafikanter være ekstra opmærksomme. Hovedparten af landets politikredse gennemfører derfor i ugerne 32 og 33 målrettede indsatser på skolevejene i forbindelse med skolestart. Det oplyser Rigspolitiet. - Det er vigtigt at køre hensynsfuldt på skolevejene, hvor tusindvis af børn færdes hver dag, siger Christian Bertelsen, der er politiassistent i Rigspolitiets Koncernkommunikation. - Hvert år stopper vi desværre alt for mange bilister, der kører for stærkt, som har glemt at brueg sele på dem selv og deres barn eller børn, er uopmærksomme eller som undlader at respektere diverse forbudsskilte ved skolerne.